Rijeka, 10. prosinca 2020.g.

**NAJAVA DOGAĐANJA I POZIV ZA MEDIJE**

**SUSJEDSTVO TURNIĆ – MLAKA EPK U PETAK JE „CENTAR SVEMIRA“**

 **U petak, 11. prosinca 2020.g. od 12.00 do 18.00 sati u zgradi INA-e na riječkoj Mlaki, na adresi Milutina Barača 32, održavat će se program pod nazivom “Centar svemira” susjedstva Turnić – Mlaka, jednog od 27 susjedstava Europske prijestolnice kulture.**Radi se o **završnoj izložbi radova polaznika majstorskih klasa MIT Laba,** prostora za razvijanje **inovativnih, umjetničkih i znanstvenih ideja te provođenje edukacija,** koji su suradnjom brojnih aktera nastajali kroz 2020. godinu. Mentori provedenih radionica zajedno s polaznicima, zainteresiranoj će publici tijekom poslijepodneva demonstrirati naučeno i prezentirati izloškeiz područja **inovacija, robotike, analogne fotografije i radioamaterizma.** U programu sudjeluju **In klub inovatori Rijeka**, **Srednja škola za elektrotehniku i računalstvo**, **Elektroindustrijska i obrtnička škola Rijeka**, **Radio klub Kvarner Rijeka, Savez udruga Molekula** **i brojni drugi pojedinci**.

**Ulaz je slobodan,** **uz poštivanje svih važećih mjera i preporuka za sprječavanje zaraze bolešću COVID-19. Svi se posjetitelji i sudionici pozivaju na pojačanu osobnu higijenu, fizičku udaljenost te ispravno nošenje zaštitnih maski za lice. Ne preporučuje se dolazak osobama starije životne dobi ili oboljelima od kroničnih bolesti.**

U radionici ***Dizajn i (d)okolica*** moći će se razgledati izložbaserije grafika pomoću kojih su sudionici savladavali osnove dizajna te osmišljavali vlastite projekte, u prostoriji koja nosi naziv ***Turnić we have a problem – škola radio valova*** uz demonstraciju ostvarivanja radiomaterske veze te ostvarivanja veze preko satelita, posjetitelji će moći razgledati radioamatersku opremu i razgovarati o svrsishodnosti radio-amaterizma u doba Covid-19 pandemijskih okolnosti. Posjetitelje očekuje i izložba nekoliko interaktivnih ručno upravljanih pneumatskih skulptura koje su nastale po uzoru na "bio-logične" meke robote pod nazivom ***Bionički oblici – radionica pneumo-robotike***, a koji su izrađeni od raznih laganih materijala. U prostoru pod nazivom ***S.o.U.N.d ili kako nastaje zvukopis?*** sudionici radionice demonstrirat će Sample pack za izradu beatova napravljenih od zvukova Ulice Milutina Barača, gdje će posjetitelji na midi kontroleru moći i isprobati izradu beatova. Sastavni dio MIT Laba je i ***AFFK*** - Analogni foto film klub koji izlaže radove koji su nastali u procesu stjecanja vještina rada s analognim fotoaparatom i ostalim elementima rada u tamnoj komori te program ***Rijeka budućnosti*** kojim se prezentiraju nove ideje i rješenja riječkih srednjoškolaca i njihovih profesora, na kojima su aktivno radili s članovima riječkog IN kluba inovatora Rijeka, a inovacije su se izlagale i na međunarodnoj izložbi INOVA mladi 2020. u Zagrebu.

Nositelji inicijative susjedstva su **Savez udruga Molekula**, **In klub inovatora Rijeka**, **Radio klub Kvarner Rijeka**, **Srednja škola za elektrotehniku i računalstvo** te **Elektroindustrijska i obrtnička škola Rijeka**. Partner je **INA-INDUSTRIJA NAFTE, d.d.,** a europsko susjedstvo Turniću-Mlaki je francuska *silicon valley* institucija **The Camp**.

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42